ვალეს წმინდა ევსტათი მცხეთელის ეკლესია
ვალეს წმინდა ევსტათი მცხეთელის ეკლესია — ქართული მართლმადიდებლური ეკლესია ვალეში. აგებულია 2001-2003 წლებში. უჩვეულო გეგმის მცირე ზომის სამლოცველო ნაგებია ტუფის სუფთად გათლილი კვადრებით (გარე ზომებია: 3,8X4,63 მ.). ერთადერთი შესასვლელი დასავლეთიდანაა. საკურთხეველი ბრტყელია, აფსიდური მომრგვალების და საკურთხევლის სარკმლის გარეშე. ტაძარი ორი სარკმლით ნათდება, თითო-თითო ჩრდილოეთისა და სამხრეთის კედლებშია გაჭრილი. სწორკუთხა შესასვლელის ღიობს ლილვი შემოუყვება და არქიტრავზე ტიმპანის მაგვარ არეს შემოსაზღვრავს, სადაც ტოლმკლავა ჯვარია ამოკვეთილი. არქიტრავის ქვის კიდეებში ვაზის რელიეფური ჩუქურთმებია ამოკვეთილი. თაროსებრი კარნიზი შემკულია ორი ერთმანეთში გადაჭდობილი ზონარით მიღებული რომბების გრაფიკული ორნამენტაციით. სამლოცველოს ორქანობიანი სახურავი შემოსილია კრამიტით.